NARIADENIE KOMISIE (ES) č. 87/2009
z 28. januára 2009
o vydávaní dovozných povolení na ryžu v rámci colných kvót otvorených na čiastkové obdobie mesiaca januára 2009 nariadením (ES) č. 327/98
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1),
so zreteľom na nariadenie Komisie (ES) č. 1301/2006 z 31. augusta 2006, ktorým sa ustanovujú všeobecné pravidlá pre správu dovozných colných kvót pre poľnohospodárske produkty spravovaných prostredníctvom systému dovozných licencií (2), a najmä na jeho článok 7 ods. 2,
so zreteľom na nariadenie Komisie (ES) č. 327/98 z 10. februára 1998 otvárajúce a stanovujúce správu určitých colných kvót na dovoz ryže a zlomkovej ryže (3), a najmä na jeho článok 5 prvý odsek,
keďže:
(1)
Nariadením (ES) č. 327/98 sa otvorila a stanovila správa určitých colných kvót na dovoz ryže a zlomkovej ryže rozdelených podľa krajiny pôvodu a zadelených do viacerých čiastkových období v súlade s prílohou IX k uvedenému nariadeniu.
(2)
Pre kvóty ustanovené v článku 1 ods. 1 písm. a), b), c) a d) nariadenia (ES) č. 327/98 je prvým čiastkovým obdobím mesiac január.
(3)
Z oznámenia podľa článku 8 písm. a) nariadenia (ES) č. 327/98 vyplýva, že pre kvóty s poradovými číslami 09.4148 - 09.4154 - 09.4112 - 09.4116 - 09.4117 - 09.4118 - 09.4119 - 09.4166 sa žiadosti podané podľa článku 4 ods. 1 uvedeného nariadenia počas prvých desiatich pracovných dní mesiaca januára 2009 vzťahujú na také množstvo, ktoré prekračuje dostupné množstvo. Malo by sa teda určiť, do akej miery sa môžu dovozné povolenia vydávať, stanovením koeficientu pridelenia, ktorý sa má vzťahovať na požadované množstvá v rámci príslušných kvót.
(4)
Z uvedeného oznámenia tiež vyplýva, že pre kvótu(-y) s poradovým(-i) číslom(-ami) 09.4127 - 09.4128 - 09.4149 - 09.4150 - 09.4152 - 09.4153 sa žiadosti podané podľa článku 4 ods. 1 nariadenia (ES) č. 327/98 počas prvých desiatich pracovných dní mesiaca januára 2009 vzťahujú na také množstvo, ktoré je menšie ako dostupné množstvo.
(5)
Podľa prvého odseku článku 5 nariadenia (ES) č. 327/98 by sa teda mali určiť celkové dostupné množstvá na nasledujúce čiastkové obdobie pre kvóty s poradovými číslami 09.4127 - 09.4128 - 09.4148 - 09.4149 - 09.4150 - 09.4152 - 09.4153 - 09.4154 - 09.4112 - 09.4116 - 09.4117 - 09.4118 - 09.4119 - 09.4166,
PRIJALA TOTO NARIADENIE:
Článok 1
1. Žiadostiam o dovozné povolenia na ryžu, patriacu pod kvóty s poradovými číslami 09.4148 - 09.4154 - 09.4112 - 09.4116 - 09.4117 - 09.4118 - 09.4119 - 09.4166 uvedené v nariadení (ES) č. 327/98, podaným počas prvých desiatich pracovných dní mesiaca januára 2009 sa vyhovie vydaním povolení na požadované množstvá upravené koeficientmi pridelenia stanovenými v prílohe k tomuto nariadeniu.
2. Celkové dostupné množstvá v rámci kvót s poradovými číslami 09.4127 - 09.4128 - 09.4148 - 09.4149 - 09.4150 - 09.4152 - 09.4153 - 09.4154 - 09.4112 - 09.4116 - 09.4117 - 09.4118 - 09.4119 - 09.4166 uvedených v nariadení (ES) č. 327/98 na nasledujúce čiastkové kvótové obdobie sú stanovené v prílohe k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. januára 2009